OB gelooi oor Vrede-suiwelververslagAdv. Busisiwe Mkhwebane, die openbare beskermer. Adv. Busisiwe Mkhwebane, openbare beskermer (OB), word skerp gekritiseer nadat sy haar langverwagte verslag oor die Vrede-suiwelprojek Vrydag bekend gemaak het. Die verslag kom nadat die Valke verlede maand op die Bloemfontein-kantoor van Ace Magashule, premier van die Vrystaat, toegeslaan het in verband met die omstrede Vrede-suiwelplaas. Die Nasionale Vervolgingsgesag (NVG) het ook ŉ bewaringsbevel bekom teen die Estina-suiwelprojekplaas wat Gupta-bande het. Volgens berigte is slegs 1% van die R220 miljoen wat die Vrystaat-landboudepartement vir die projek oorgedra het, daarvoor gebruik. Daar is verlede jaar onthul dat die Guptas glo miljoene rande gekry het van die Vrystaatse regering se suiwelprojek in Vrede. E-posse wys glo hoe miljoene rande na Gupta-maatskappye oorbetaal en gebruik is om onder meer vir die Gupta-troue te betaal. Die joernalistieke ondersoekeenhede amaBhungane en Scorpio beweer R84 miljoen wat deur die Vrystaatse regering aan die suiwelprojek gegee is, het in die Guptas se hande beland. Mkhwebane het gesê sy is nie heeltemal tevrede met die verslag nie, omdat sy weens ŉ beperkte begroting nie alles behoorlik kon ondersoek nie. Mkhwebane het in haar verslag bevind dat die Vrystaatse departement van landbou versuim het om die bepalings van die ooreenkoms met Estina te bestuur en te monitor ten opsigte van begrotingsevaluering, uitgawebeheer en Estina se prestasie. Mkhwebane het versoek dat Magashule dissiplinêre stappe begin teen al die geïmpliseerde beamptes wat betrokke was by die projek. Mkhwebane het Magashule ook gevra om ŉ verslag by haar in te dien oor die aksie wat hy in dié verband sal neem sodra die dissiplinêre prosesse afgehandel is. Wouter Wessels, VF Plus-LP en parlementêre woordvoerder oor landbou, het in reaksie op die verslag gesê die OB maak van wolf ŉ skaapwagter. “Die verslag bevestig dat die Vrystaatse departement van landbou en sy destydse LUR, Mosebenzi Zwane, hulself aan growwe nalatigheid en wanadministrasie skuldig gemaak het. Daar is egter ŉ leemte in die verslag wat die remediërende stappe betref, omdat die OB van wolf skaapwagter maak deur premier Magashule aan te wys om die strafwerk te doen,” het Wessels gesê. “Ons verwelkom die bevestiging deur die OB van minister Zwane en die Vrystaatse departement van landbou se knoeiery, maar is hoegenaamd nie tevrede met die remediërende stappe wat deur die OB voorgestel word nie. Dit is ook onaanvaarbaar dat die OB so lank gevat het om die verslag vry te stel, aangesien die meerderheid van die verslag reeds deur die vorige OB, adv. Thuli Madonsela, opgestel is. Dit laat die vraag ontstaan oor die onpartydigheid van die OB.” Hy het gesê die party plaas nou sy hoop op die Valke se ondersoek na die “ongerymdhede en blatante korrupsie en diefstal” by die projek en hoop dat die skuldiges deur middel van die regstelsel verantwoordbaar gehou sal word. Mmusi Maimane, leier van die DA, het gesê die party oorweeg om die verslag in die hof te betwis. “Daar was baie bewyse van korrupsie en geldwassery en dit was reeds in die openbare domein. Tog wil dit voorkom of die OB dit glad nie ondersoek het nie,” het Maimane gesê. “Dit is dus onbetwisbaar dat haar verslag niks meer as ŉ witgekalkte projek van korrupsie en plundering is nie.”